পাম্পের জলে ক্ষতিকর ব্যাক্টেরিয়া! হু হু করে ছড়াচ্ছে জন্ডিস

ওয়েব ডেস্ক: জলবাহিত রোগের (Waterborne Disease) প্রকোপে আতঙ্ক ছড়াল মেদিনীপুর (Paschim Medinipur) শহরের সুকান্তপল্লী এলাকায়। জানা গিয়েছে, সেখানে জন্ডিসের (Jaundice) প্রাদুর্ভাবে ব্যাপক চাঞ্চল্য ছড়িয়েছে। এখনও পর্যন্ত ২৪ জন এই রোগে আক্রান্ত হয়েছেন, এবং সন্দেহভাজন আরও দশজনের রক্তের নমুনা পরীক্ষার জন্য পাঠানো হয়েছে। বিশেষজ্ঞদের মতে, এলাকায় ব্যবহৃত পানীয় জল থেকেই এই সংক্রমণ ছড়িয়েছে।

পরিস্থিতির গুরুত্ব বিবেচনা করে, বৃহস্পতিবার ঘটনাস্থলে পৌঁছন জেলা মুখ্য স্বাস্থ্য আধিকারিক, মেদিনীপুরের মহকুমা শাসক, পৌরসভার চেয়ারম্যান ও অন্যান্য পৌর আধিকারিকরা। তাঁরা আক্রান্তদের পরিবারের সঙ্গে কথা বলেন এবং পরিস্থিতি পর্যালোচনা করেন।

আরও পড়ুন: নোদাখালিতে এক ব্যক্তিকে ধারালো অস্ত্র দিয়ে কোপ, গ্রেফতার এক

ইতিমধ্যে, এলাকায় ব্যবহৃত একটি সাবমারসিবল পাম্পের জল পরীক্ষার জন্য পাঠানো হয়েছিল, যেখানে ক্ষতিকারক ব্যাকটেরিয়ার উপস্থিতি শনাক্ত করা হয়েছে। এর পরিপ্রেক্ষিতে প্রশাসনের তরফে ওই সাবমারসিবল পাম্পটি সিল করে দেওয়া হয়েছে। বিকল্প হিসেবে পৌরসভার তরফে এলাকায় পানীয় জলের ট্যাঙ্কার পাঠানো হয়েছে। মেদিনীপুর পৌরসভার ২০, ২১ এবং ২২ নম্বর ওয়ার্ডের সমস্ত পানীয় জলের নমুনা সংগ্রহ করে পরীক্ষার জন্য পাঠানো হয়েছে।

প্রশাসনের প্রাথমিক অনুমান, সম্প্রতি ওই এলাকায় একটি নতুন রাস্তা তৈরির সময় পাইপলাইন ফেটে যায়, যার ফলে নর্দমার জল পাইপলাইনে মিশে এই বিপর্যয় সৃষ্টি করেছে। তাই আপাতত পুরো এলাকায় পাইপলাইনের মাধ্যমে জল সরবরাহ বন্ধ রাখা হয়েছে। পরিস্থিতি নিয়ন্ত্রণে আনতে মেদিনীপুর পৌরসভার পক্ষ থেকে দ্রুত একটি স্বাস্থ্য শিবির (Health Camp) চালু করার সিদ্ধান্ত নেওয়া হয়েছে। তবে, ক্রমশ আক্রান্তের সংখ্যা বাড়তে থাকায় এলাকার বাসিন্দাদের মধ্যে উদ্বেগ ছড়িয়ে পড়েছে।

দেখুন আরও খবর:

The post পাম্পের জলে ক্ষতিকর ব্যাক্টেরিয়া! হু হু করে ছড়াচ্ছে জন্ডিস first appeared on KolkataTV.